Dan ir-rapport jippreżenta r-riżultati ta’ din il-valutazzjoni abbażi ta’ żewġ sorsi ewlenin:

·Ir-Rapport Tekniku tal-Kumitat Ewropew għall-Istandardizzazzjoni (CEN) dwar WG6 u dwar TC434, li ngħata t-titlu “Test of the European standard with respect to its practical application for an end user”, u li primarjament huwa ddedikat għall-itestjar tal-aspetti tekniċi tal-istandard.

·Studju kumplimentari li twettaq minn kuntrattur estern, PricewaterhouseCoopers (PWC), għall-Kummissjoni, bejn l-aħħar ta’ Marzu tal-2017 u Lulju tal-2017. L-istudju kien iżjed iffukat fuq l-impatt prattiku fuq l-utenti aħħarin, u jinsab fis-sit web tal-Kummissjoni, DG GROW/ Public procurement/ Studies.

3.1Ir-riżultati tal-ittestjar mill-Kumitat Ewropew għall-Istandardizzazzjoni (CEN)

Ir-Rapport Tekniku jiddeskrivi t-testijiet li saru fuq l-EN fil-livell semantiku u sintattiku. Jirrapporta wkoll dwar il-metodoloġija u l-ittestjar tal-artifatti tal-validazzjoni. Dawn l-artifatti tal-validazzjoni jirrappreżentaw l-elementi u r-regoli obbligatorji tal-EN b’kodiċi tas-sors miftuħ u jiżguraw li l-konformità mal-EN ta’ fattura tista’ tiġi vverifikata b’mod awtomatiku.

Ir-rapport fih tliet taqsimiet prinċipali. L-ewwel taqsima hija dwar l-ittestjar semantiku, u fiha tingħata deskrizzjoni ġenerali tal-metodoloġija, tal-ittestjar u tar-riżultati. Bl-istess mod, it-tieni taqsima tiddeskrivi l-metodoloġija, l-ittestjar u r-riżultati sintattiċi. L-aħħar taqsima fiha żewġ sottokapitli fejn hemm deskritti t-testijiet li twettqu biex ikun żgurat li l-EN huwa addattat għall-ħlasijiet u għall-ipproċessar awtomatiku.

Ma nstabux problemi kbar waqt il-proċess tal-ittestjar. Probabbilment, dan għaliex il-grupp ta’ ħidma tal-Kumitat Ewropew għall-Istandardizzazzjoni (CEN) li kien responsabbli mill-EN kien diġà wettaq l-ittestjar għall-assikurazzjoni tal-kwalità min-naħa tiegħu. Barra minn hekk, l-ittestjar mexa flimkien mal-iżvilupp tal-EN, biex il-problemi li setgħu nqalgħu bdew jidhru mal-ewwel, u ma tħallewx jakkumulaw.

Fil-livell semantiku, il-proċess tejjeb l-EN għaliex id-definizzjonijiet u n-noti għall-użu li ttejbu b’riżultat tal-ittestjar se jkunu ta’ għajnuna għal min jimplimenta l-EN u għall-utenti aħħarin biex jifhmuh aktar malajr.

L-ittestjar tas-sintassi kien iffukat primarjament biex jiżgura li l-artifatti tal-validazzjoni kienu addattati għall-verifika tal-konformità, u kien ibbażat ukoll fuq dak li sar magħruf mill-proġett CEN WS/BII (CEN Workshop on Business Interoperability Interfaces for public procurement in Europe). Il-fatt li l-artifatti tal-validazzjoni huma disponibbli huwa essenzjali biex jiffaċilita l-użu prattiku tal-EN minn min jimplimentah.

3.2Studju supplimentari dwar l-impatt prattiku fuq l-utent aħħari

Biex ir-riżultati tal-ittestjar tal-Kumitat Ewropew għall-Istandardizzazzjoni (CEN) jiġu ssupplimentati, il-Kummissjoni ddeċidiet li twettaq studju ieħor, u dan sar minn PWC. L-għan tal-istudju li sar minn PWC kien li jevalwa l-EN fuq it-tliet kriterji ewlenin ta’ hawn taħt, li huma elenkati fid-Direttiva 2014/55/UE:

A.Il-prattiċità: Dan il-kriterju jirreferi għal elementi bħall-effikaċja, l-utilità u l-addattament għal skop jew sitwazzjoni partikolari.

B.Il-faċilità tal-użu għall-utent: Dan il-kriterju jinvolvi valutazzjoni ta’ kemm hu faċli li wieħed juża u jimplimenta l-istandard, u b’mod partikolari filwaqt li jitqiesu sistemi eżistenti bħall-Ippjanar tar-Riżorsi tal-Intrapriżi (ERP).

C.L-spejjeż tal-implimentazzjoni: Dan il-kriterju jirreferi għall-ispejjeż tal-implimentazzjoni li jkollhom iġarrbu l-utenti aħħarin (l-awtoritajiet kontraenti u l-fornituri tagħhom) għall-appoġġ tal-istandard, u jkopri x-xenarji kollha identifikati.

Il-metodoloġija li ntużat fl-istudju bdiet billi ddefinixxiet għadd ta’ xenarji tal-implimentazzjoni diversi. L-aħħar sett ta’ xenarji inkluda sitt pajjiżi: Franza, l-Irlanda, l-Italja, in-Netherlands, in-Norveġja u l-Polonja. Dawn il-pajjiżi ntgħażlu għall-analiżi dettaljata biex jirrappreżentaw id-diversità ta’ sitwazzjonijiet fl-UE f’dawn l-oqsma li ġejjin:

·L-ewwel qasam: Il-livell ta’ (di)ċentralizzazzjoni għall-fatturazzjoni elettronika fil-livell nazzjonali